Sassa-toelae vir die feestyd vroeër betaalArgieffoto Die Suid-Afrikaanse agentskap vir maatskaplike sekerheid (Sassa) het aangekondig dat sy begunstigdes hul maatskaplike toelae vir Desember vanjaar op 28 November sal ontvang. Dié toelae word gewoonlik gedurende die eerste week van die nuwe maand uitbetaal. Sassa het dit in ’n verklaring duidelik gestel dat die vroeër uitbetaal van maatskaplike toelae geensins as ’n bonus gesien moet word nie. Dié geld word bloot vir die gerief van begunstigdes vroeër uitbetaal, het die agentskap verduidelik. “Sassa betaal glad nie ’n bonus uit nie en begunstigdes word slegs vir twaalf maande per jaar betaal.” Die daaropvolgende uitbetaling van maatskaplike toelae sal op 29 Desember geskied. Sassa waarsku sy begunstigdes om lig te loop vir swendelary gedurende die feestyd en liefs hul Pin-kodes en ID-nommers ’n geheim te hou, selfs van diegene wat hulself as Sassa-werknemers voordoen. Begunstigdes word ook gemaan om op die uitkyk te wees vir bedrieglike SMS’e en boodskappe op WhatsApp of sosiale media.